जिलाध्यक्ष : जोर आजमाइश आज, विधायक गुट से भी टक्कर
भास्कर संवाददाता | बुरहानपुर
भाजपा जिलाध्यक्ष को लेकर सरगर्मी जारी है। रविवार को इसके लिए पूरे दम से जोर आजमाइश होगी। चुनाव अधिकारी रोढमल नागर और सह चुनाव अधिकारी राजपालसिंह सिसोदिया नेता, कार्यकर्ताओं से रायशुमारी करने बुरहानपुर पहुंचेंगे। इसके लिए दोपहर 1 बजे से अमरावती रोड स्थित गुप्तेश्वर मंदिर में बैठक होगी। कार्यकर्ता आम सहमति का अध्यक्ष चाहते हैं। लेकिन इससे उलट सांसद और प्रदेशाध्यक्ष नंदकुमारसिंह चौहान और विधायक अर्चना चिटनीस गुट अपना जिलाध्यक्ष बनाने के लिए पूरी ताकत लगाएंगे। सांसद गुट से राजू जोशी, विजय गुप्ता और विधायक गुट से मुकेश शाह प्रबल दावेदार हैं।
चुनाव अधिकारियों के सामने दोनों गुटों में रस्साकशी सामने आ सकती है। हालांकि इनमें सामंजस्य बनाने के प्रयास किए जाएंगे। मुकेश शाह की दावेदारी के साथ विधायक गुट में फिलहाल शांत है। लेकिन इसे तूफान से पहले की खामोशी कहा जा रहा है। सूत्रों के अनुसार मुकेश शाह की दावेदारी चुनाव अधिकारियों के सामने प्रमुखता से रखी जाएगी। श्री शाह भी इसके लिए कमर कस चुके हैं। वे कहते हैं संगठन जिम्मेदारी देता है तो इसे पूरी ईमानदारी से निभाऊंगा।
मुकेश शाह
विजय गुप्ता
राजू जोशी
तिकड़ी में से बनेगा जिलाध्यक्ष
राजू जोशी, विजय गुप्ता और मुकेश शाह की तिकड़ी में से जिलाध्यक्ष बनना तय माना जा रहा है। तीनों अपनी दावेदारी पुख्ता मान रहे हैं। बात सांसद, विधायक के बीच सामंजस्य और आम कार्यकर्ता की सहमति पर टिकी है। वहीं जिलाध्यक्ष पद के अन्य दावेदारों को भी खुश करने के प्रयास किए जाएंगे। बताते हैं जिलाध्यक्ष बनने से वंचित नेता को जिला संगठन में अन्य महत्वपूर्ण जवाबदारी दी जाएगी। फिलहाल पत्ते खुलना बाकी हैं।
bho_Deva bho_Deva hin_Deva hin_Deva mai_Deva mar_Deva mar_Deva hin_Deva hin_Deva